Dôvodová správa
k privatizácii  zdravotníckeho zariadenia

Poliklinika Žilina – mesto, ul. Bratislavská 1, 010 01 Žilina  

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii  zdravotníckeho zariadenia Poliklinika Žilina – mesto, ul. Bratislavská 1, 010 01 Žilina   priamym predajom pre nadobúdateľa: 

KRANKAS s.r.o., Bratislavská 1, 010 01 Žilina

1. Vymedzenie privatizovaného majetku   

Štátna príspevková organizácia s právnou subjektivitou Poliklinika Žilina – mesto bola zriadená zriaďovacou listinou Ministerstva zdravotníctva SR číslo 3724/1991 – A/XIV – 2 zo dňa 9. 12. 1991 s účinnosťou od 1. 1. 1992.  Na základe zmeny zriaďovacej listiny číslo 96/1900 – 012 sa stal s účinnosťou od 24.7.1996 zriaďovateľom Krajský úrad v Žiline. Od 1.4.2000 je opäť zriaďovateľom MZ SR podľa zákona NR SR 80/2000 Zz.
Zdravotnícke zariadenie bolo zaradené do privatizácie uznesením vlády SR č. 577 zo dňa 20. 6. 2001. Základný privatizačný projekt bol na MSPNM SR predložený dňa 5.4.2002.
Podľa §10 ods. 7 zákona č. 92/1991 Zb. v znení neskorších predpisov informácia               o predložení  základného privatizačného projektu bola zverejnená v dennej tlači distribuovanej celoštátne dňa 26.4.2002.

Privatizovaný majetok zdravotníckeho zariadenia je situovaný v katastri mesta Žilina a pozostáva z nehnuteľnosti zdravotného zariadenia a 2 nehnuteľností špecifikovaných ako dom vrátane pozemkov.
    Do privatizácie podľa tohto základného privatizačného projektu vstupuje celý majetok           subjektu.

Hlavným predmetom činnosti  zdravotníckeho zariadenia je poskytovanie ambulantnej         liečebno-preventívnej zdravotníckej starostlivosti. V zariadení pracuje 11 neštátnych lekárov na základe zmluvného vzťahu na prenajatý nebytový priestor a vybavenosť ambulancií a 5 lekárov sekundárneho kontaktu.

Vymedzenie privatizovaného majetku vstupujúceho do privatizácie:

Ekonomická charakteristika k 31.12. 2001 samostatne privatizovaného zdravotníckeho zariadenia Poliklinika   Žilina – mesto

Počet pracovníkov /os./ | 16
z toho THP | 5
Výkony a mimoriadne výnosy /tis.Sk/ | 7 547
Náklady /tis.Sk/ | 14 972
Hospodársky výsledok /tis.Sk/ | - 7 425
Miera odpísania HIM /%/ | 45,8

Údaje o rozsahu a štruktúre majetku samostatne privatizovaného zdravotníckeho zariadenia Poliklinika Žilina – mesto podľa údajov účtovníctva k 31. 12. 2001
(v tis. Sk):

Aktíva (majetok spolu) | 19 520
v tom: |
stále aktíva | 16 061
z toho: pozemky | 1 396
budovy, haly, stavby | 9 994
stroje, prístroje a zariadenia | 4 671
nehmotný investičný majetok | 0
ostat. hmot. inv. majetok | 0
obežné aktíva | 3 617
ostatné akt. a prechodné účty aktív | 9
ostatné aktíva nezachytené v súvahe | - 167
Záväzky privatizované spolu | 923
z toho: ostatné záväzky a dlhy | 479
rezervy | 0
ostatné pasíva a prech. účty pasív | 444
úvery a bankové výpomoci | 0
Vlastné imanie určené k prevodu | 18 597

Základný privatizačný projekt Polikliniky Žilina – mesto bol vypracovaný vedením polikliniky a navrhuje privatizovať z.z. v jednom výstupe:
F.1(A)/1 Priamy predaj 
Poliklinika Žilina – mesto, Bratislavská č. 1, Žilina 

Hodnota pozemkov vstupujúcich do privatizácie je 809 tis. Sk, v členení 1124 m^2 ostatné plochy a 1668 m^2 zastavané plochy všetko v katastrálnom území mesta Žilina a ocenené podľa vyhlášky č. 465/91 Zb..

2. Návrhy privatizačných projektov a podnetov 
Do privatizácie podľa tohto základného privatizačného projektu vstupuje celý subjekt s účtovnou hodnotou 18 597 tis. Sk so spôsobom privatizácie priamy predaj záujemcovi vybranom vo výberovom konaní. 

Ministerstvo zdravotníctva Slovenskej republiky vo svojom stanovisku č. SOČ: 5405/2001/Lo  zo dňa  14. 12. 2001 uvádza:
Ministerstvo zdravotníctva Slovenskej republiky v súlade s návrhom  postupu 2. etapy privatizácie zdravotníckych zariadení súhlasí s navrhovanou metódou privatizácie v základnom privatizačnom projekte Poliklinika Žilina – Staré mesto – s bezodplatným prevodom Polikliniky Žilina – Staré mesto  na obec v súlade s koncepciou druhej etapy privatizácie zdravotníckych zariadení a navrhuje bezodplatný prevod uvedeného zariadenia na mesto Žilina.
Zároveň Ministerstvo zdravotníctva SR žiada, aby v zmluvách o prevode majetku medzi FNM SR a nadobúdateľom boli uplatnené nasledovné podmienky:
Fond národného majetku SR v zmluve o bezodplatnom prevode zdravotníckeho zariadenia dohodne s obcou v súlade s ustanoveniami § 610 a nasl. Občianskeho zákonníka osobitné dojednania takto:
a)	Nadobúdateľ berie na vedomie, že prevodom dotknutý majetok – zdravotnícke zariadenie je zaradené do siete zdravotníckych zariadení, zabezpečuje podľa zákona č. 277/1994 Z.z. o zdravotnej starostlivosti v znení neskorších predpisov zdravotnícku starostlivosť a zaväzuje sa tento majetok užívať na účely zabezpečovania zdravotníckej starostlivosti v rozsahu a náplni činnosti tak, ako bola poskytovaná pri prechode vlastníckych práv. Doba trvania záväzku sa dohodne na dobu neurčitú.
b)	Zmenu alebo čiastočný zánik záväzku uvedeného v bode a) môže nadobúdateľ vykonať iba po predchádzajúcom vyjadrení miestneho orgánu správy na úseku zdravotnej starostlivosti a so súhlasom Ministerstva zdravotníctva SR.
c)	Nesplnenie dohodnutého záväzku uvedeného v bode a) je dôvodom na odstúpenie od zmluvy zo strany FNM SR. Dodržiavanie podmienok uvedených v bode a) kontroluje Ministerstvo zdravotníctva SR a pri zistení porušenia odovzdá podklady FNM SR na ďalšie konanie s návrhom na odstúpenie od zmluvy.
d)	V prípade predaja nadobudnutého majetku bezodplatným prevodom na obec je obec povinná odviesť na účet dofinancovania programov MZ SR sumu vo výške účtovnej hodnoty zdravotníckeho zariadenia v čase jeho prevodu.      

 Stanovisko Protimonopolného úradu Slovenskej republiky
Protimonopolný úrad Slovenskej republiky vo svojom stanovisku č. 1573/P/35/PMÚ SR/2002 zo dňa 12.4.2002 konštatuje, že do privatizácie vstupuje kompletné zdravotnícke zariadenie Poliklinika Žilina – mesto a predložený privatizačný projekt počíta s jednym výstupom a to priamym predajom vopred určenému záujemcovi. Úrad súhlasí so záverom uvedeným v liste MZ SR, podľa ktorého MSPNM SR vyzve všetkých záujemcov o privatizáciu predmetného zariadenia aby vypracovali a predložili svoj privatizačný zámer a zároveň odporúča, aby sa o budúcom nadobúdateľovi privatizovaného subjektu rozhodlo vo výberovom konaní.
 
3. Podnety predložené na privatizáciu Polikliniky Žiliny – mesto:
1. GALENOS spol. s r.o., Revolučná 1, 010 01 Žilina, (Ing. Šinak Vladimír konateľ   spoločnosti)
2. KRANKAS s.r.o., Pri Cintoríne 36, 010 04 Žilina - Bánová, (MUDr. Milan Kubjatko štatutárny zástupca)
3. Vedenie Polikliniky - Žilina mesto, Bratislavská 1, 010 01  Žilina, (MUDr. Bernard Kontšek riaditeľ,  MUDr.Ivan Chaban námestník pre LPS, Ing.Ružena Čierťaská  námestník HTÚ)
4. MUDr. Jantáková Mária, MUDr. Vnuková Vlasta, MUDr. Branický  Ľubomír, ul.D. Dlabača 14, 010 01 Žilina
5. Tatranská medicínska spoločnosť, a.s., 059 86 Nová Lesná 54, (MUDr. František Veselý predseda  predstavenstva)
6. Žilinská medicínska spoločnosť,spol. s r.o., J.Milca č.6,  010 01 Žilina, (MUDr. Ján Valica konateľ)
7. Bytčianska medicínska spoločnosť,spol. s r.o., J.Milca č.6,  010 01 Žilina, (MUDr. Pavol Hronský konateľ)
8. MUDr. Jiří Jura, Sv. Martina 273, 013 06 Terchová, (MUDr. J. Jura, MUDr. Y. Bohyníková, MUDr. R.  Martyneková, MUDr. E. Poliaková)
9. Mesto Žilina, žiadosť a výpis z uznesenia z 22. zasadnutia mestského zastupiteľstva v Žiline, v ktorom mestské zastupiteľstvo súhlasí s bezodplatným prevodom ako aj s prevodom práv a záväzkov (Ing. Ján slota primátor mesta), zo dňa 28.8.2001
10.  KRANKAS, s.r.o., Bratislavská 1, 010 01 Žilina, (Ing. Božena Hroznárová, riaditeľka),    zo dňa   22.4.2002
11. Poliklinika – staré mesto Žilina s.r.o., G. Povalu 29, 010 01 Žilina, (Ing. Alexander Závodský, konateľ), zo dňa 26.11.2001
12. ARVIN a.s., Štefánikova 19, 811 05 Bratislava 1, (Mgr. Rastislav Droppa člen      predstavenstva a.s.) zo dňa 3.7.2002  

Trhové ohodnotenie nebolo vykonané, nakoľko v nadväznosti na prijatú koncepciu transformácie rezortu zdravotníctva sa privatizácia zdravotníckych zariadení  realizuje na základe účtovnej hodnoty.

4. Postup posudzovania privatizačného projektu
Základný  privatizačný  projekt  bol   predložený zriaďovateľom  na ministerstvo 5.4. 2002 a nie je  spracovaný v súlade so  stanoviskom zriaďovateľa. Na MSPNM SR bol prerokovaný dňa 25.7.2002 s odporúčaním privatizovať majetok tohto   zdravotníckeho zariadenia priamym predajom záujemcovi, ktorý bude vybraný vo výberovom konaní v súvislosti so skutočnosťou, že do majetku mesta Žilina bolo bezodplatne na základe rozhodnutia MSPNM SR prevedené zdravotnícke zariadenie Poliklinika Žilina – Vlčince. MSPNM SR listom zo dňa 26.7. 2002 oslovilo všetkých známych záujemcov  so žiadosťou o doplnenie  podnetu  v termíne do 13. 8. 2002. V stanovenom termíne predložili dodatok k podnetu 2 záujemcovia:
Poliklinika – Staré mesto s.r.o., Bratislavská 1, 010 01 Žilina
KRANKAS s.r.o., Bratislavská 1, 010 01 Žilina

Komisia pre výber nadobúdateľa privatizovaného majetku, zriadená ministerkou pre správu a privatizáciu národného majetku na svojom rokovaní dňa   13.8. 2002 posúdila predložené návrhy z hľadiska splnenia požadovaných kritérií pre výber nadobúdateľa privatizovaného majetku s nasledovným vyhodnotením predložených ponúk: 

Záujemca: Poliklinika – Staré mesto s.r.o., Bratislavská 1, 010 01 Žilina
Obálka s nadpisom “Výberové konanie”, ktorú spoločnosť predložila v stanovenom termíne  neobsahovala dodatok k podnetu, ale podporné stanovisko neštátnych lekárov pracujúcich v tomto zariadení v prospech podnetu predloženého spoločnosťou  KRANKAS s.r.o.  Bratislavská 1, Žilina. Ako sa ďalej v stanovisku uvádza spoločnosť  KRANKAS s.r.o. sa zaviazala  formou Zmluvy o budúcej zmluve, že uzatvorí s týmito lekármi dlhodobé prenájomné zmluvy  podľa aktuálneho platného Cenového výmeru MF SR a súčasne sa zaviazala vziať na seba vecné bremeno a to tak, že doteraz prenajaté ambulantné priestory budú zachované dlhodobo pre neštátne ambulancie primárnej a špecializovanej ambulantnej starostlivosti tak, aby súčasný stav v počte a typoch ambulancií zostal aj po zmene vlastníka nezmenený (tento podporný list podpísalo 13 neštátnych lekárov).

 Záujemca: KRANKAS s.r.o., Bratislavská 1, Žilina  ako jediný splnil všetky podmienky výberového konania bez výhrad. Doložil vierohodné doklady o finančnom krytí kúpnej ceny. Výberová komisia osobitne kladne hodnotila navrhnuté  záväzné investície ako aj doterajšie pôsobenie v poskytovaní zdravotníckej starostlivosti v Poliklinike Žilina –mesto. Spoločnosť predložila  stručný, ale odborne spracovaný  a výstižný podnikateľský zámer. Komisia konštatovala, že požadované   doklady spĺňali kritéria výberového konania.

Komisia pre výber nadobúdateľa privatizovaného majetku odporučila ako budúceho nadobúdateľa privatizovaného majetku zdravotníckeho zariadenia Poliklinika Žilina – mesto, Bratislavská 1, Žilina spoločnosť KRANKAS s.r.o., Bratislavská 1, Žilina.
 
Pri svojom odporúčaní vychádzala komisia z nasledovných skutočností:

Spoločnosť KRANKAS s.r.o., Bratislavská 1, Žilina., ako jediný záujemca o privatizované zdravotnícke zariadenie  predložil všetky požadované  doklady do výberového konania na privatizáciu Poliklinika Žilina – mesto, Bratislavská 1, Žilina a  splnila všetky podmienky výberového konania bez výhrad. Ako predmet činnosti má  zapísaný v obchodnom registri poskytovanie zdravotnej starostlivosti v neštátnom   zdravotníckom zariadení a doteraz túto zdravotnú starostlivosť poskytuje v rozsahu  70 %, v privatizovanom zdravotníckom zariadení Poliklinika Žilina – mesto, Bratislavská 1, Žilina a zvyšných 30 % je zabezpečovaných neštátnymi lekármi. Spoločnosť navrhla za nadobudnutie predmetnej polikliniky   kúpnu cenu vo výške 5 000 tis. Sk s jednorázovou platbou FNM SR. Pri posudzovaní kúpnej ceny, predloženej záujemcom, ktorá bola nižšia ako účtovná hodnota, komisia akceptovala záväzok spoločnosti investovať do budovy, ktorá je preukázateľne v havarijnom stave, ako aj do technického dovybavenia zdravotníckeho  zariadenia finančné investície vo výške 15 mil. Sk v termíne do 1 roka od podpísania zmluvy o predaji. Taktiež komisia prihliadala aj na skutočnosť, že spoločnosť už v minulom období vložila do prístrojového vybavenia a stavebných úprav viac ako 4 mil. Sk.
Spoločnosť predložila stručný  avšak reálny podnikateľský zámer, v ktorom deklaruje zabezpečenie zlepšenia poskytovania zdravotnej starostlivosti.  Podporné stanovisko lekárov k privatizačnému zámeru spoločnosti KRANKAS s.r.o., ako aj doterajšie výsledky práce tejto spoločnosti sú po odbornej a riadiacej stránke  dostatočnou zárukou ďalšieho  zvýšenia existujúceho štandardu poskytovaných služieb v uvedenom zdravotníckom zariadení.

 Z á v e r
Ministerstvo pre správu a privatizáciu národného majetku Slovenskej republiky  navrhuje vláde Slovenskej republiky vydať rozhodnutie o privatizácii zdravotníckeho zariadenia  Poliklinika Žilina – mesto, ul.  Bratislavská 1, 010 01 Žilina priamym predajom spoločnosti KRANKAS s.r.o., Bratislavská 1, 010 01 Žilina.